作者:趙光逢
標題:郊廟歌辭：梁郊祀樂章：慶和
內容:就陽位，升圓丘。佩雙玉，禦大裘。膺天命，擁神休。萬靈感，百祿遒。秉黃鉞，建朱旗。震八表，清二儀。帝業顯，王道夷。受景命，啟皇基。開九門，懷百神。通肸蠁，接氤氳。明粢薦，廣樂陳。奠嘉璧，燎芳薪。膺寶圖，執左契。德應天，聖饗帝。薦表衷，荷靈惠。壽萬年，祚百世。惟德動天，有感必通。秉茲一德，禋於六宗。欽夤寶命，恭肅禮容。來顧來享，永穆皇風。天惟佑德，闢乃奉天。交感斯在，昭事罔愆。歲功已就，王道無偏。於焉報本，是用告虔。